CELEX: 52015PC0558
Language: fi
Date: 2015-11-10
Title: Ehdotus NEUVOSTON TÄYTÄNTÖÖNPANOPÄÄTÖS luvan antamisesta Liettuan tasavallalle jatkaa yhteisestä arvonlisäverojärjestelmästä annetun neuvoston direktiivin 2006/112/EY 193 artiklasta poikkeavan toimenpiteen soveltamista

EUROOPAN KOMISSIO
            Bryssel 10.11.2015
            COM(2015) 558 final
            2015/0258(NLE)
            Ehdotus
            NEUVOSTON TÄYTÄNTÖÖNPANOPÄÄTÖS
            luvan antamisesta Liettuan tasavallalle jatkaa yhteisestä arvonlisäverojärjestelmästä annetun neuvoston direktiivin 2006/112/EY 193 artiklasta poikkeavan toimenpiteen soveltamista
            
               
         
         
            
               PERUSTELUT
            
            
               1.EHDOTUKSEN TAUSTA
            
            
               •Ehdotuksen perustelut ja tavoitteet
            
            
               Neuvosto voi yhteisestä arvonlisäverojärjestelmästä 28 päivänä marraskuuta 2006 annetun neuvoston direktiivin 2006/112/EY
                  1
               , jäljempänä ’alv-direktiivi’, 395 artiklan nojalla antaa yksimielisesti komission ehdotuksesta jäsenvaltiolle luvan soveltaa mainitun direktiivin säännöksistä poikkeavia erityistoimenpiteitä veronkannon yksinkertaistamiseksi tai tietyntyyppisten veropetosten tai veron kiertämisen estämiseksi.
            
            
               Liettuan tasavalta, jäljempänä ’Liettua’, on komission 1. huhtikuuta 2015 saapuneeksi kirjaamalla kirjeellä pyytänyt lupaa jatkaa alv-direktiivin 193 artiklasta poikkeavan toimenpiteen soveltamista. Komissio on antanut alv-direktiivin 395 artiklan 2 kohdan mukaisesti Liettuan pyynnön tiedoksi muille jäsenvaltioille 18. toukokuuta 2015 päivätyllä kirjeellä. Komissio on ilmoittanut Liettualle 20. toukokuuta 2015 päivätyllä kirjeellä, että sillä on kaikki pyynnön arvioimista varten tarvitsemansa tiedot.
            
            
               Liettuan hallitus haluaa jatkaa käännetyn verovelvollisuuden järjestelmän soveltamista puutavaran luovutuksiin sekä maksukyvyttömyys- tai velkasaneerausmenettelyssä olevien veronmaksuvelvollisten luovuttamiin tavaroihin tai suorittamiin palveluihin.
            
            
               Puutavaran luovutusten osalta Liettua oli tilanteessa, jossa hyvin monet toimijat eivät täyttäneet velvoitteitaan. Alan yritykset ovat yleensä pieniä jälleenmyyjiä tai välittäjiä, jotka usein katoavat jäljettömiin maksamatta veroviranomaisille veroa, jonka ne olivat veloittaneet luovutuksistaan. Ne antavat kuitenkin asiakkailleen alv-vähennykseen oikeuttavan kauppalaskun.
            
            
               Maksukyvyttömyys- tai velkasaneerausmenettelyssä olleet veronmaksuvelvolliset maksoivat vain harvoin asiakkailtaan saamansa alv:n veroviranomaisille. Ostaja voi kuitenkin sääntöjä noudattavana toimijana tehdä edelleen alv-vähennyksen.
            
            
               Käännetyn verovelvollisuuden järjestelmässä asiakas on alv-direktiivin 193 artiklassa säädetystä yleisestä säännöstä poiketen velvollinen maksamaan alv:n kotimaisista liiketoimista. 
            
            
               Tämä poikkeus otettiin alun perin käyttöön 15 päivänä toukokuuta 2006 annetulla neuvoston päätöksellä 2006/388/EY
                  2
               . Poikkeuksen piiriin kuuluivat myös rautaperäisen jätteen ja romun luovutukset sekä rakennustöitä varten suoritettavat luovutukset. Puutavaran luovutuksia ja maksukyvyttömyys- tai velkasaneerausmenettelyssä olevien veronmaksuvelvollisten luovutuksia koskevan poikkeustoimenpiteen soveltamista jatkettiin 16 päivänä helmikuuta 2010 annetulla neuvoston täytäntöönpanopäätöksellä 2010/99/EU
                  3
               . Viimeksi poikkeuksen voimassaoloa jatkettiin 13 päivänä marraskuuta 2012 annetulla neuvoston täytäntöönpanopäätöksellä 2012/704/EU
                  4
               .
            
            
               Liettuan veroviranomaisten raportista sekä pyynnöstä jatkaa poikkeustoimenpiteen soveltamista komissio ymmärtää, että olosuhteet, joiden perusteella poikkeus alun perin myönnettiin, ovat edelleen olemassa. Liettua väittää verotarkastusten tulosten perusteella, että poikkeus osoittautui tehokkaaksi sekä puutavaroiden luovutuksissa että maksukyvyttömyys- tai velkasaneerausmenettelyssä olevien veronmaksuvelvollisten suorittamissa luovutuksissa. 
            
            
               Näissä tapauksissa käännetyn verovelvollisuuden järjestelmässä arvonlisäveron maksuvelvollisuus ja vastaavat velvoitteet siirtyvät pienemmiltä tai vähemmän luotettavilta veronmaksuvelvollisilta tavaroiden luovuttajilta suuremmille ja luotettavammille veronmaksuvelvollisille tavaran hankkijoille. Tällä tuetaan veroviranomaisia, joilla on arvonlisäveron kantoon liittyviä vaikeuksia näillä erityisaloilla.
            
            
               Poikkeuksen soveltamista olisi sen vuoksi jatkettava määräaikaisesti.
            
            
               •Johdonmukaisuus suhteessa tällä politiikan alalla voimassa oleviin politiikkaa koskeviin säännöksiin
            
            
               
                  Muille jäsenvaltioille on myönnetty vastaavanlaisia alv-direktiivin 193 artiklaa koskevia poikkeuksia.
               
            
            
               •Johdonmukaisuus suhteessa unionin muuhun politiikkaan
            
            
               
                  Ei sovelleta.
               
            
            
               2.OIKEUSPERUSTA SEKÄ TOISSIJAISUUS- JA SUHTEELLISUUSPERIAATE
            
            
               •Oikeusperusta
            
         
         
            
               
                  Alv-direktiivin 395 artikla.
               
            
            
               •Toissijaisuusperiaate (muun kuin yksinomaisen toimivallan osalta) 
            
            
               
                  Kun otetaan huomioon ehdotuksen perustana oleva alv-direktiivin säännös, ehdotus kuuluu unionin yksinomaiseen toimivaltaan. Sen vuoksi toissijaisuusperiaatetta ei sovelleta.
               
            
            
               •Oikeasuhteisuus
            
            
               Ehdotus on suhteellisuusperiaatteen mukainen seuraavista syistä:
            
            
               Päätös koskee jäsenvaltiolle sen omasta pyynnöstä annettavaa lupaa eikä siihen liity velvollisuuksia.
            
            
               Lisäksi toimenpide on kohdennettu ja rajattu ainoastaan tiettyihin veronmaksuvelvollisiin tavaran luovuttajiin, joiden kohdalla arvonlisäveron kantaminen on osoittautunut ongelmalliseksi. Koska poikkeuksen soveltamisala on rajattu, erityistoimenpide on tavoitteeseensa nähden oikeasuhteinen.
            
            
               •Sääntelytavan valinta
            
            
               Alv-direktiivin 395 artiklan mukaan yhteisistä arvonlisäverosäännöistä voidaan poiketa vain, jos neuvosto antaa siihen luvan komission ehdotuksesta tekemällään yksimielisellä päätöksellä. Neuvoston täytäntöönpanopäätös on parhaiten soveltuva sääntelytapa myös sen vuoksi, että se voidaan osoittaa yksittäisille jäsenvaltioille. 
            
            
               3.JÄLKIARVIOINTIEN, SIDOSRYHMÄKUULEMISTEN JA VAIKUTUSTENARVIOINTIEN TULOKSET
            
            
               •Sidosryhmien kuuleminen
            
            
               
                  Ei sovelleta.
               
            
            
               •Asiantuntijatiedon käyttö
            
            
               
                  Ulkopuolisia asiantuntijoita ei tarvittu.
               
            
            
               •Vaikutusten arviointi
            
            
               Päätösehdotuksen tavoitteena on veronkannon yksinkertaistaminen ja mahdollisten veropetosten ja veron kiertämisen estäminen, joten sillä voi olla myönteisiä taloudellisia vaikutuksia.
            
            
               Vaikutukset ovat joka tapauksessa vähäiset poikkeuksen soveltamisalan kapeuden vuoksi.
            
            
               4.TALOUSARVIOVAIKUTUKSET
            
            
               
                  Ehdotuksella ei ole vaikutusta unionin talousarvioon.
               
            
            
               5.MUUT ASIAT
            
         
         
            
               •Täytäntöönpanosuunnitelmat sekä seuranta-, arviointi- ja raportointijärjestelyt
            
            
               
                  Ehdotus sisältää raukeamislausekkeen. Poikkeuksen voimassaolo päättyy ilman eri toimenpiteitä 31. joulukuuta 2018.
               
               
                  Jos Liettua haluaa jatkaa poikkeuksen soveltamista vuoden 2018 jälkeen, komissiolle olisi toimitettava arviointiraportti sekä soveltamisen jatkamista koskeva pyyntö viimeistään 1. päivänä huhtikuuta 2018.
               
            
            
               2015/0258 (NLE)
            
            
               Ehdotus
            
            
               NEUVOSTON TÄYTÄNTÖÖNPANOPÄÄTÖS
            
            
               luvan antamisesta Liettuan tasavallalle jatkaa yhteisestä arvonlisäverojärjestelmästä annetun neuvoston direktiivin 2006/112/EY 193 artiklasta poikkeavan toimenpiteen soveltamista
            
            
               EUROOPAN UNIONIN NEUVOSTO, joka
            
            
               ottaa huomioon Euroopan unionin toiminnasta tehdyn sopimuksen ja erityisesti sen 291 artiklan 2 kohdan,
            
            
               ottaa huomioon yhteisestä arvonlisäverojärjestelmästä 28 päivänä marraskuuta 2006 annetun neuvoston direktiivin 2006/112/EY
                  5
                ja erityisesti sen 395 artiklan 1 kohdan,
            
            
               ottaa huomioon Euroopan komission ehdotuksen,
            
            
               sekä katsoo seuraavaa:
            
            
               (1)Liettuan tasavalta, jäljempänä ’Liettua’, on komission 1 päivänä huhtikuuta 2015 saapuneeksi kirjaamalla kirjeellä pyytänyt lupaa jatkaa niistä direktiivin 2006/112/EY säännöksistä poikkeavan toimenpiteen soveltamista, joissa säädetään siitä, kuka on velvollinen maksamaan arvonlisäveron (alv) veroviranomaisille.
            
            
               (2)Komissio on direktiivin 2006/112/EY 395 artiklan 2 kohdan mukaisesti antanut Liettuan pyynnön tiedoksi muille jäsenvaltioille 18 päivänä toukokuuta 2015 päivätyllä kirjeellä. Komissio on ilmoittanut 20 päivänä toukokuuta 2015 päivätyllä kirjeellä Liettualle, että sillä on kaikki hakemuksen arviointia varten tarvitsemansa tiedot.
            
            
               (3)Neuvoston päätöksellä 2006/388/EY
                  6
                annettiin Liettualle muun muassa lupa velvoittaa vastaanottaja maksamaan arvonlisävero tavaroiden luovutuksista ja palvelujen suorituksista silloin, kun kyseessä on maksukyvyttömyysmenettely tai oikeudellisen valvonnan alainen velkasaneerausmenettely, ja sahatavaran luovutuksista.
            
            
               (4)Poikkeustoimenpiteen soveltamisen määräaikaa on jatkettu kaksi kertaa, 16 päivänä helmikuuta 2010 annetulla neuvoston täytäntöönpanopäätöksellä 2010/99/EU
                  7
                ja 13 päivänä marraskuuta 2012 annetulla neuvoston täytäntöönpanopäätöksellä 2012/704/EU
                  8
               .
            
            
               (5)Liettuan veroviranomaisten tekemistä verotarkastuksista ja järjestelyn soveltamisesta tehdystä asianmukaisesta analyysista ilmeni, että kyseinen poikkeus on ollut tehokas.
            
            
               (6)Komissio ymmärtää, että poikkeuksen soveltamisen perusteena ollut oikeudellinen ja tosiasiallinen tilanne on pysynyt muuttumattomana. Liettualle olisi sen vuoksi annettava lupa jatkaa toimenpiteen soveltamista tietyn määräajan puitteissa.
            
            
               (7)Jos Liettua tarvitsee toimenpiteen jatkamista vuoden 2018 jälkeen, sen olisi toimitettava komissiolle arviointiraportti ja voimassaolon jatkamista koskeva pyyntö viimeistään 31 päivänä maaliskuuta 2018.
            
            
               (8)Poikkeustoimenpide ei vaikuta kielteisesti arvonlisäverosta kertyviin unionin omiin varoihin,
            
         
         
            
               ON HYVÄKSYNYT TÄMÄN PÄÄTÖKSEN: 
            
            
               1 artikla
            
            
               Korvataan täytäntöönpanopäätöksen 2010/99/EU 2 artiklan toinen kohta seuraavasti: 
            
            
               ”Sitä sovelletaan 31 päivään joulukuuta 2018. Tässä päätöksessä säädetyn toimenpiteen voimassaolon jatkamista koskevat pyynnöt on toimitettava komissiolle viimeistään 31 päivänä maaliskuuta 2018, ja niiden mukana on oltava raportti, jossa toimenpiteen soveltamista on tarkasteltu uudelleen.”
            
            
               2 artikla
            
            
               Tämä päätös on osoitettu Liettuan tasavallalle.
            
            
               Tehty Brysselissä
            
            
               
                     Neuvoston puolesta
               
               
                     Puheenjohtaja
               
            
         
         
            
                  
                     (1)
                  EUVL L 347, 11.12.2006, s. 1.
               
               
                  
                     (2)
                  EUVL L 150, 3.6.2006, s. 13.
               
               
                  
                     (3)
                  EUVL L 45, 20.2.2010, s. 10.
               
               
                  
                     (4)
                  EUVL L 319, 16.11.2012, s. 7.
               
               
                  
                     (5)
                  EUVL L 347, 11.12.2006, s. 1.
               
               
                  
                     (6)
                  Neuvoston päätös 2006/388/EY, tehty 15 päivänä toukokuuta 2006, luvan antamisesta Liettuan tasavallalle soveltaa jäsenvaltioiden liikevaihtoverolainsäädännön yhdenmukaistamisesta annetun kuudennen direktiivin 77/388/ETY 21 artiklasta poikkeavaa toimenpidettä (EUVL L 150, 3.6.2006, s. 13–14).
               
               
                  
                     (7)
                  Neuvoston täytäntöönpanopäätös 2010/99/EU, annettu 16 päivänä helmikuuta 2010, luvan antamisesta Liettuan tasavallalle jatkaa yhteisestä arvonlisäverojärjestelmästä annetun direktiivin 2006/112/EY 193 artiklasta poikkeavan toimenpiteen soveltamista (EUVL L 45, 20.2.2010, s. 10–11).
               
               
                  
                     (8)
                  Neuvoston täytäntöönpanopäätös 2012/704/EU, annettu 13 päivänä marraskuuta 2012, luvan antamisesta Liettuan tasavallalle jatkaa yhteisestä arvonlisäverojärjestelmästä annetun direktiivin 2006/112/EY 193 artiklasta poikkeavan toimenpiteen soveltamista koskevan täytäntöönpanopäätöksen 2010/99/EU muuttamisesta (EUVL L 319, 16.11.2012, s. 7).